מכאן כבר לא נשאר לאן לברוח. מכבי בת ים ואליצור נתניה שהובילו בגאון את טבלת הליגה של הליגה הארצית, כל אחת במחוז שלה, מגיעות לערב עליו עמלו כל כך קשה במהלך העונה כולה. אליצור יבנה ומכבי קריית מוצקין, שהוכיחו במהלך הפלייאוף שהן ראויות לא פחות לקחת את התואר - יבואו להראות שהן באמת מסוגלות לעשות את זה. המשחק השלישי בגמר הפלייאוף במחוז הדרומי ייערך הערב, כשבת-ים תארח את יבנה (19:00, חשמונאים) ותנסה להשכיח את התבוסה הכואבת שספגה ביום רביעי האחרון (62:90). הקבוצה של יניב וייצמן החזיקה לאורך העונה הסדירה מאזן ביתי נהדר. על אף שכשלה בחוץ במשחק השני בסדרה, היא תקווה להכתיב את קצב המשחק שלה ותנסה לתת את מה שהביא אותה עד הלום: משחק הגנה ולחימה. יבנה, שנשרה מהלאומית בסיום העונה שעברה ובנתה העונה סגל עמוק ורחב הוכיחה עד כמה קטלנית היא יכולה להיות כשניצחה בקלות את המשחק השני בסדרה. בערב אחד, במשחק אחד, אין פה פייבוריטית. מחר (שני, 19:00) ייערך משחק הגמר השלישי בין נתניה למוצקין באולם "ישורון" בנתניה. עונה אחת בלבד לאחר שהעפילה מליגה א' תנסה הקבוצה של אסף דותן להשלים עלייה נוספת ולהחזיר את העיר נתניה לליגה השנייה, שלוש שנים אחרי הפעם האחרונה ששיחקה שם. אם במחוז הדרומי קיבלו צמד נצחונות בית, במחוז הצפוני קרה בדיוק ההפך - מוצקין ניצחה בנתניה, נתניה ניצחה במוצקין. אם במחוז הדרומי קיבלנו שני משחקים שקיבלו כיוון יחסית מהר, בצפון היו לנו שתי דרמות גדולות, שהאחת אפילו נגררה להארכה. שתי הקבוצות מנוסות, עמוקות וראויות, כשאפילו לא בטוח שליתרון הביתיות תהיה משמעות גדולה כאן. מי שתשים יותר על הפרקט - תהיה גם זו שתקח את זה.